b'\n_START_ARTICLE_\nOrkneylaiset\n_START_SECTION_\nHistoria\n_START_PARAGRAPH_\nEnsimm\xc3\xa4iset j\xc3\xa4ljet ihmisist\xc3\xa4 Orkneysaarilla ovat mesoliittiselta kivikaudelta 9\xc2\xa0000 vuotta sitten. Silloiset ihmiset eliv\xc3\xa4t l\xc3\xa4hinn\xc3\xa4 mets\xc3\xa4styksell\xc3\xa4 ja kalastuksella. Ensimm\xc3\xa4iset asukkaat eiv\xc3\xa4t j\xc3\xa4tt\xc3\xa4neet juurikaan merkkej\xc3\xa4 itsest\xc3\xa4\xc3\xa4n. Ensimm\xc3\xa4iset merkit vakinaisesta asutuksesta ja maataloudesta ovat neoliittiselta kaudelta. Viljelyn k\xc3\xa4ytt\xc3\xb6\xc3\xb6notosta huolimatta kalastus ja mets\xc3\xa4stys s\xc3\xa4ilyiv\xc3\xa4t t\xc3\xa4rkein\xc3\xa4 elinkeinoina. Tuon ajan asukkaat rakensivat kivimonumentteja ja tekokukkuloita. Pronssikauden saapuessa muualle Britanniaan, pronssi ja muut metallit s\xc3\xa4ilyiv\xc3\xa4t Orkneysaarilla harvinaisina. Orkneysaarilla on kupariesiintymi\xc3\xa4, mutta todisteita niiden hy\xc3\xb6tyk\xc3\xa4yt\xc3\xb6st\xc3\xa4 ei tuolta ajalta ole. Asutus siirtyi pienist\xc3\xa4 keskittymist\xc3\xa4 hajanaisempaan malliin. Pronssikauden lopulla ja rautakauden alussa ilmasto kylmeni tehden maatalouden harjoittamisesta hankalampaa. T\xc3\xa4m\xc3\xa4 vaikutti ilmeisesti alueen vakauteen sill\xc3\xa4 tuolta ajalta on l\xc3\xb6ydetty useita linnoitettuja asutuksia. Rautakaudella Orkneysaarillakin valmistettiin metalliesineit\xc3\xa4. 300-400-luvuilla saaret joutuivat piktien alaisuuteen, mik\xc3\xa4 n\xc3\xa4kyi esimerkiksi muutoksissa viljelytavoissa._NEWLINE_Viikingit alkoivat asuttaa saaria 700-luvulla. Tutkijat eiv\xc3\xa4t ole yksimielisi\xc3\xa4 siit\xc3\xa4, surmasivatko viikingit paikalliset piktit, vai sulautuivatko he viikinkeihin rauhanomaisesti. Joka tapauksessa 800-luvulle menness\xc3\xa4 saaret olivat t\xc3\xa4ysin skandinavilaistuneet. Orkneysta tuli paikallisen hallinnon keskus, josta k\xc3\xa4sin hallittiin Shetlantia sek\xc3\xa4 Skotlannin l\xc3\xa4nsirannikkoa ja sen saaria. Vaikkakin kristinusko oli vaikuttanut alueella jo piktien ajoista l\xc3\xa4htien, se vakiintui paljon my\xc3\xb6hemmin, sill\xc3\xa4 piktej\xc3\xa4 seurasivat pakanalliset pohjanmiehet. Skandinaavien valta alueella alkoi heikenty\xc3\xa4 1200-luvulta l\xc3\xa4htien ja lopulta vuonna 1468 Orkneysaaret myytiin Tanskalta Skotlannille. Vuonna 1564 Maria Stuart antoi saaret hallittavaksi Robert Stewartille, jonka valtakautta saarilla on pidetty synkk\xc3\xa4n\xc3\xa4 aikana._NEWLINE_Saaret liitettiin muun Skotlannin mukana Britanniaan vuonna 1707. Hudson\xe2\x80\x99s Bay Company alkoi toimia vuodesta 1707 Stromnessista k\xc3\xa4sin ja suurin osa sen ty\xc3\xb6ntekij\xc3\xb6ist\xc3\xa4 oli paikallisia. T\xc3\xa4st\xc3\xa4 syyst\xc3\xa4 monet paikalliset muuttivat Kanadaan ja siell\xc3\xa4 erityisesti Manitobaan. 1700-luvulla 75% Hudson\xe2\x80\x99s Bay Companyn ty\xc3\xb6ntekij\xc3\xb6ist\xc3\xa4 oli orkneylaisia. Saskatchewanin alueelle 1700-luvun lopussa ja 1800-luvun alussa muuttaneet orkneylaiset sekoittuivat paikallisten cree-intiaanien kanssa. Yhteys Orkneysaarille muistetaan heist\xc3\xa4 polveutuneiden cree-intiaanien keskuudessa edelleen.\n_START_SECTION_\nElinkeinot\n_START_PARAGRAPH_\nMaanviljely on perinteisesti ollut t\xc3\xa4rke\xc3\xa4 elinkeino sarilla. Merilev\xc3\xa4teollisuuden sammuttua 1800-luvulla viljely kasvatti t\xc3\xa4rkeytt\xc3\xa4\xc3\xa4n elinkeinona. Tuotantoel\xc3\xa4imist\xc3\xa4 t\xc3\xa4rkeimpi\xc3\xa4 ovat nauta ja lammas. Norjalaista alkuper\xc3\xa4\xc3\xa4 oleva paikallinen lammasrotu on s\xc3\xa4ilynyt n\xc3\xa4ihin p\xc3\xa4iviin saakka. Saarilla on my\xc3\xb6s oma hevosrotunsa, joka on luultavasti kehittynyt Skotlantilaisten ja Norjalaisten rotujen sekoituksesta. Nykyisin monet saarilla asuvista saavat elinkeinonsa Pohjanmeren \xc3\xb6ljyntuotannon parista. Lis\xc3\xa4ksi saarilla harjoitetaan kalastusta ja ravustusta.\n_START_SECTION_\nUskonto\n_START_PARAGRAPH_\nSuurin osa orkneylaisista kuuluu presbyteerikirkkoon. Ennen uskonpuhdistusta vallalla oli kelttil\xc3\xa4is-norjalainen katolilaisuus. Orkneylaiset ovat keskim\xc3\xa4\xc3\xa4rin hyvin uskonnollisia, vaikka uskonnon tiukimmat muodot ovatkin jo h\xc3\xa4vinneet. Nykyisin kirkot ovat t\xc3\xa4rke\xc3\xa4ss\xc3\xa4 asemassa ihmisten kokoontumispaikkoina.\n_START_SECTION_\nKansanperinne\n_START_PARAGRAPH_\nSaarilla on omintakeinen syntym\xc3\xa4\xc3\xa4n, naimisiinmenoon ja kuolemaan liittyv\xc3\xa4 kansanperinne. Perinteiden on katsottu olevan vaarassa kadota vanhan ik\xc3\xa4polven kuollessa. Raskaus oli tapana pit\xc3\xa4\xc3\xa4 salassa, jotteiv\xc3\xa4t erilaiset peikot ja keijut kiinnitt\xc3\xa4isiv\xc3\xa4t siihen huomiota. Niiden uskottiin voivan aiheuttaa vahinkoa raskaana olevalle ja syntym\xc3\xa4tt\xc3\xb6m\xc3\xa4lle vauvalle. Lapsen syntym\xc3\xa4\xc3\xa4 juhlittiin useamman kerran. Ensimm\xc3\xa4inen oli blide-mae, jossa sukulaiset ja tutut tulivat onnittelemaan synnytt\xc3\xa4nytt\xc3\xa4. T\xc3\xa4m\xc3\xa4n j\xc3\xa4lkeen pidettiin fittin l\xc3\xa4hisukulaisten kesken. Seuraava tapahtuma oli risti\xc3\xa4iset, jotka pidettiin yleens\xc3\xa4 kahden viikon sis\xc3\xa4ll\xc3\xa4 synnytyksest\xc3\xa4. H\xc3\xa4\xc3\xa4juhlat saattoivat kest\xc3\xa4\xc3\xa4 p\xc3\xa4ivi\xc3\xa4 ja niit\xc3\xa4 juhlittiin koko yhteis\xc3\xb6n kanssa. Hautajaisissa pyrittiin turvaamaan kuolleen hengen p\xc3\xa4\xc3\xa4sy seuraavaan maailman. Kuolleiden hengill\xc3\xa4 uskottiin olevan yliluonnollisia voimia ja kuolemaan liittyikin yleens\xc3\xa4 pelko.\n_START_SECTION_\nKieli\n_START_PARAGRAPH_\nPaikalliseen skotin kielen murteeseen on vaikuttanut nyt jo h\xc3\xa4vinnyt nornin kieli, josta murteeseen on tullut lainasanoja ja \xc3\xa4\xc3\xa4nt\xc3\xa4myksi\xc3\xa4. Murteen k\xc3\xa4ytt\xc3\xb6\xc3\xa4 ovat v\xc3\xa4hent\xc3\xa4neet sen leimaaminen sivistym\xc3\xa4tt\xc3\xb6m\xc3\xa4ksi ja valtamedian standardienglanti. Kielen k\xc3\xa4ytt\xc3\xb6\xc3\xa4 on pyritty elvytt\xc3\xa4m\xc3\xa4\xc3\xa4n esimerkiksi kouluissa, radiossa ja kirjallisuudessa.'